OBRAZLOŽENJE

Prijedloga Odluke o ukidanju statusa javnog dobra u općoj uporabi

ZAKONSKA OSNOVA:

Pravni osnov za donošenje Odluke predstavlja Zakon o komunalnom gospodarstvu („Narodne novine“ broj 68/18, 110/18, 32/20, 145/24) i to članak 62. kojim je u stavku 1. propisano da odluku o ukidanju statusa javnog dobra u općoj uporabi komunalne infrastrukture donosi predstavničko tijelo jedinice lokalne samouprave.

U stavku 2. istoga članka propisano je da se odluka o ukidanju statusa javnog dobra u općoj uporabi komunalne infrastrukture ili njezina dijela može donijeti ako je trajno prestala potreba za njezinim korištenjem, a stavkom 3. da nekretnina kojoj prestane status javnog dobra u općoj uporabi ostaje u vlasništvu jedinice lokalne samouprave odnosno pravne osobe koja obavlja komunalnu djelatnost.

Sadržaj odluke propisan je stavkom 4. istoga članka Zakona o komunalnom gospodarstvu koja, uz ostalo, mora sadržavati naziv i vrstu komunalne infrastrukture, podatak o katastarskoj i zemljišnoknjižnoj čestici i katastarskoj općini na kojoj se infrastruktura nalazi te nalog nadležnom sudu za upis statusa javnog dobra u općoj uporabi u zemljišne knjige odnosno za brisanje tog statusa ako se radi o infrastrukturi koja se upisuje u zemljišne knjige.

Konačno, stavkom 5. je propisano da se odluka o proglašenju/ukidanju statusa javnog dobra dostavlja nadležnom sudu radi provedbe upisa statusa javnog dobra u općoj uporabi u zemljišnim knjigama odnosno radi brisanja tog statusa.

ANALIZA STANJA:

Grad Opatija je sukladno članku 132. Zakona o komunalnom gospodarstvu proveo postupak evidentiranja stvarnog stanja komunalne infrastrukture te je u postupku nove katastarske izmjere upisao tj. evidentirao nerazvrstanu cestu Dobreć - koja se vodi u evidenciji komunalne infrastrukture sukladno članku 63. Zakona o komunalnom gospodarstvu pod nazivom „DOBREĆ, CESTA OD ŽC5049 UZ KBR. 35 DO 45A“.

Uslijed evidentiranja stvarnog stanja komunalne infrastrukture i formiranja novih katastarskih čestica i to k.č.br. 3080 k.o. Oprić koja u naravi predstavlja nerazvrstanu cestu koja se u evidenciji komunalne infrastrukture vodi pod oznakom NC-336-DOB to je i nekretnina k.č.br. k.č.br. 2189/1 - cesta, upisana u zk. ul. 3153 k.o. Oprić kao javno dobro u općoj uporabi u vlasništvu Grad Opatija, ukupne površine 434 m2, kao dio nekadašnje čestice, ostala upisana kao komunalna infrastruktura Grada Opatija (javno dobro u općoj uporabi u vlasništvu Grada Opatije).

Člankom 59. Zakona o komunalnom gospodarstvu propisano je da komunalnu infrastrukturu čine 1. nerazvrstane ceste, 2. javne prometne površine na kojima nije dopušten promet motornih vozila, 3. javna parkirališta, 4. javne garaže, 5. javne zelene površine, 6. građevine i uređaji javne namjene, 7. javna rasvjeta, 8. groblja i krematoriji na grobljima, 9. građevine namijenjene obavljanju javnog prijevoza.

Temeljem utvrđenog činjeničnog stanja predmetna čestica za koju se predlaže ukidanje javnog dobra u naravi ne predstavlja cestu te se ne koristi kao nerazvrstana cesta **niti se koristi kao drugi objekt komunalne infrastrukture iz članka 59. Zakona**. Isto je potvrdio i Mjesni odbor Dobreć u svojem dopisu.

Nastavno na prethodno navedeno, a budući je nedvojbeno kako se predmetna čestica ne koristi kao javno dobro te je trajno prestala potreba za korištenjem iste kao javnog dobra, to se predlaže na nekretnini k.č.br. 2189/1 k.o. Oprić ukinuti status javnog dobra, te upisati na predmetnoj čestici vlasništvo Grada Opatije.

FINANCIJSKI UČINAK:

Provedba ove Odluke nema financijski učinak po Proračun.

SAVJETOVANJE SA ZAINTERESIRANOM JAVNOŠĆU:

O prijedlogu ove odluke provesti će se javno savjetovanje s zainteresiranom javnošću u trajanju od 30 dana.

Opatija, svibanj 2025.

GRADONAČELNIK

Fernando Kirigin mag.oec, v.r.

Na temelju članka 62. Zakona o komunalnom gospodarstvu („Narodne novine“ broj 68/18, 110/18, 32/20 i 145/24) i članka 29. Statuta Grada Opatije („Službene novine Primorsko goranske županije“ broj 49/23 ) i Gradsko vijeće Grada Opatije je dana\_\_\_\_\_\_\_\_\_\_\_\_\_\_\_\_\_\_2025. godine, donijelo sljedeću

ODLUKU

o ukidanju statusa javnog dobra u općoj uporabi

Članak 1.

1) Na nekretnini oznake k.č.br. 2189/1 - cesta, upisana u zk. ul. 3153 k.o. Oprić kao javno dobro u općoj uporabi u vlasništvu Grad Opatija, ukupne površine 434 m2, ukida se status javnog dobra.

2) Nekretnina iz stavka 1. ovog članka, po prestanku statusa javnog dobra, ostaje u vlasništvu Grada Opatije.

Članak 2.

Nalaže se zemljišnoknjižnom odjelu Općinskog suda u Rijeci, Stalne službe u Opatiji, da na nekretnini iz članka 1. ove Odluke (k.č.br. 2189/1-cesta ukupne površine 434 m2 upisana u zk. ul. 3153 k.o. Oprić) izvrši uknjižbu brisanja statusa javnog dobra u općoj uporabi i izvrši uknjižbu prava vlasništva na ime i u korist Grada Opatije u cijelosti.

Članak 3.

Ova Odluka stupa na snagu osmog dana od dana objave u „Službenim novinama Grada Opatije“.